เข้าใจฝันร้าย สนับสนุนความฝันที่น่าอภิรมย์ ป้องกันฝันร้าย
คนจำนวนมากเชื่อมโยงฝันร้ายกับเด็กๆ โดยเชื่อกันว่าเป็นบางสิ่งที่คุณพ้นวัยมาแล้ว อย่างไรก็ตาม ไม่ใช่เรื่องผิดปกติสำหรับคนวัยผู้ใหญ่และวัยรุ่นที่จะฝันร้ายเช่นกัน  อันที่จริง คนวัยผู้ใหญ่ 1 คนในทุกๆ 2 คนจะฝันร้ายเป็นครั้งคราว ขณะที่ 2% - 8% ของคนวัยผู้ใหญ่ทรมานจากฝันร้ายเรื้อรังหรือฝันร้ายที่เกิดขึ้นซ้ำๆ  ลักษณะของฝันร้ายคือการมองเห็นภาพต่างๆ ที่ชัดเจนสมจริง เกิดความคิดและอารมณ์ต่างๆ ที่ทำให้หัวใจเต้นเร็วขึ้นและบางครั้ง ถึงกับทำให้สะดุ้งตื่นจากหลับ บางครั้งคุณจะจำรายละเอียดของฝันร้ายได้ และอาจทำได้ยากที่จะสลัดภาพน่ากลัวหรือรบกวนใจทิ้งไปได้ ผลที่เกิดขึ้นก็คือ ฝันร้ายส่งผลกระทบต่อคุณภาพของการนอน ทำให้ร่างกายเหนื่อยล้า สมองเครียดและกระวนกระวาย หากฝันร้ายกำลังขัดขวางการนอนหลับของคุณ ก็อาจสร้างปัญหาให้กับด้านอื่นๆ ของชีวิตคุณ และอาจถึงกับสร้างปัญหาสุขภาพในระยะยาวได้ด้วย  จึงจำเป็นที่คุณจะเข้าใจแหล่งที่มาของฝันร้าย และทำตามขั้นตอนต่างๆ เพื่อป้องกันไม่ให้เกิดฝันร้ายขึ้นอีก ฝันร้ายกับละเมอฝันผวาเป็นลักษณะของปัญหารบกวนการนอนหลับ 2 อย่าง ที่บางครั้งผู้คนเข้าใจสับสนกัน   ฝันร้าย มีแนวโน้มจะเกิดในช่วงหลับฝัน ดังนั้น คุณจึงมักจะฝันร้ายตอนช่วงเช้ามืด เป็นประสบการณ์ของฝันที่น่าตกใจหรือรบกวนใจ ซึ่งในตอนเกิดนั้นดูสมจริงเป็นอย่างมาก รายละเอียดของความฝันจะแตกต่างกันไปในแต่ละคน แม้ว่าคนวัยผู้ใหญ่มักรายงานถึงฝันร้าย เกี่ยวกับการถูกไล่ล่าหรือพลัดตกจากที่สูง ส่วนผู้เคยประสบกับเหตุการณ์ที่ทำให้ชอกช้ำใจ มีแนวโน้มจะหวนไปประสบกับเหตุการณ์นั้นซ้ำอีกในฝันร้าย  ละเมอฝันผวา เกิดขึ้นในขั้นตอนของการนอนหลับที่ลึกมากยิ่งขึ้น จึงมีแนวโน้มจะเกิดในช่วงสองสามชั่วโมงแรกของการนอนหลับ เป็นประสบการณ์ของความกลัวอย่างรุนแรง ซึ่งไม่ได้ตามมาด้วยความฝันหรือมองเห็นภาพใดๆ  แต่มักจะมาพร้อมกับความเคลื่อนไหว(ดิ้นรนกระเสือกกระสน หรือลุกขึ้นมานั่งตัวแข็งทื่อบนเตียง) ซึ่งอาจทำให้ผู้ที่ฝันตื่น  และตามปกตินั้น เมื่อตื่นขึ้นมา คนๆ นั้นจะจำไม่ได้ว่าเหตุใดตนถึงได้ตกใจมากขนาดนั้น แม้ว่าฝันร้ายในคนวัยผู้ใหญ่มักเกิดขึ้นเองโดยไม่มีสาเหตุร้ายแรงซุกซ่อนอยู่ แต่บางครั้ง ฝันร้ายจะเป็นผลจากอาการทางจิตต่างๆ เช่น ความกระวนกระวายใจ ความหดหู่ หรือความเครียดภายหลังเกิดเหตุการณ์สะเทือนใจ     ฝันร้ายน่าจะเกิดขึ้นได้เป็นพิเศษหากผู้ที่ทุกข์ทรมานจากปัญหานี้ เพิ่งจะประสบกับเหตุการณ์ที่ชอกช้ำหรือทำให้ชีวิตพลิกผัน เช่น การสูญเสียบุคคลผู้เป็นที่รัก การเปลี่ยนงานหรือตกงาน การมีบุตร การเข้ารับการผ่าตัด หรือมีส่วนเกี่ยวข้องกับอุบัติเหตุ บางครั้งฝันร้ายเป็นอาการของความผิดปกติด้านการนอนหลับอีกประเภทหนึ่ง เช่น ภาวะหยุดหายใจขณะนอนหลับ  หรือโรคขาไม่ชอบอยู่เป็นสุข  และในบางครั้ง คนๆ หนึ่งเพียงมีเหตุชักนำด้านพันธุกรรมไปสู่ฝันร้าย ดังที่มีผลการวิจัยแสดงให้เห็นถึงความน่าจะเป็นของฝันร้ายที่แพร่สะพัดอยู่ในครอบครัวของคนๆ นั้น นึกถึงสถานที่สงบสุขและมีความสุขสักแห่งหนึ่ง เช่น ชายหาดในเขตร้อน หรือบนยอดเขาโดดเดี่ยวสักแห่งหนึ่ง  คุณอาจจินตนาการขึ้นเอง หรืออ้างอิงจากสถานที่บางแห่งซึ่งมีอยู่จริง ไม่ว่าสถานที่นั้นจะคืออะไรและอยู่ที่ไหน เพียงทำให้แน่ใจว่าเป็นสถานที่สงบและผ่อนคลาย โดยนอกจากเพียงแค่นึกภาพ ให้พยายามจินตนาการถึงเสียง กลิ่นต่างๆ และบรรยากาศโดยรวมด้วย ในขณะที่คุณกำลังล่องลอยเข้าสู่การหลับใหลนั้น ให้พยายามนึกถึงความคิดที่มีสุข  อาจเป็นอะไรก็ได้ที่คุณชอบ  เช่น พยายามจินตนาการตัวคุณเองเป็นซุปเปอร์ฮีโร่ผู้ช่วยโลกเอาไว้ เป็นดาราชายหรือดาราหญิงคนดัง หรือคุณอาจกำลังมุ่งหน้าไปยังสถานที่ท่องเที่ยวในฝัน นอกจากนี้  หากคุณจะมุ่งเน้นไปที่เป้าหมายต่างๆ  และจินตนาการว่าคุณได้บรรลุเป้าหมายเหล่านั้น ก็อาจช่วยได้เช่นกัน เช่น  ได้งานในฝัน  ลดน้ำหนักได้อย่างที่ใฝ่ฝัน หรือพบรักแท้ หาใครบางคนที่คุณไว้ใจ และอธิบายให้ฟังเรื่องความฝันของคุณ อธิบายด้วยว่าเหตุใดความฝันถึงได้ทำให้คุณกลัว เพียงแค่คุณได้ปลดปล่อยความรู้สึกออกมา ก็ช่วยให้สิ่งต่างๆ ดีขึ้นแล้ว คุณยังสามารถตามรอยความฝันของคุณ โดยจดบันทึกความฝันของคุณเอาไว้ได้ด้วย แต่ต้องตระหนักว่าในบางครั้ง จะเกิดผลดีกว่า หากคุณจะได้พูดคุยกับคนจริงๆ คนที่คุณรู้ว่าเขากำลังรับฟังปัญหาของคุณ ลองดูสิว่าคุณสามารถควบคุมฝันร้ายของคุณได้หรือไม่ โดยทำให้มีบางสิ่งเกิดขึ้น และเปลี่ยนแปลผลลัพธ์ที่เกิดขึ้น เพื่อทำให้ฝันร้ายน่าตกใจน้อยลง หรือปั่นป่วนน้อยลงหรือไม่ ความสามารถนี้เกิดขึ้นกับคนบางคนเร็วกว่าคนอื่น จึงไม่ต้องผิดหวังหากในตอนแรกคุณไม่สามารถจะจัดการกับฝันร้ายได้ ฝันร้ายสามารถเกิดจากความเครียดได้ด้วย เช่น กังวลว่าคุณจะได้งานหรือไม่ จงปล่อยวางสิ่งที่คุณวิตก และเริ่มมีความฝันที่มีความสุขอีกครั้งหนึ่ง คุณสามารถผ่อนคลายด้วยการตั้งสมาธิ หรือมีวันดีๆ สักวันบนชายหาด เพียงแค่ทำให้แน่ใจว่าเป็นสถานที่อันเงียบสงบที่คุณสามารถจะผ่อนคลายและเบิกบานใจ หากฝันร้ายของคุณเป็นผลของอาการอย่างหนึ่งที่ซุกซ่อนอยู่ เช่น  ภาวะหยุดหายใจขณะนอนหลับ  หรือโรคขาไม่ชอบอยู่เป็นสุข การเข้ารับการบำบัดอาการต่างๆ เหล่านั้น น่าจะช่วยลดฝันร้ายลงได้  หากฝันร้ายเกี่ยวข้องกับอาการกระวนกระวายใจ ความหดหู่ หรือความเครียดภายหลังเกิดเหตุการณ์สะเทือนใจ การใช้วิธีบำบัดเฉพาะบางรูปแบบหรือการให้ยา อาจช่วยบรรเทาอาการเหล่านี้และลดฝันร้ายให้น้อยลงได้ แพทย์มักสั่งยาที่รู้จักกันในนาม พราโซซิน เพื่อช่วยผู้ป่วยจากความเครียดภายหลังเกิดเหตุการณ์สะเทือนใจ โรคกระวนกระวายใจ และโรคตื่นตระหนก ยาชนิดนี้ช่วยบรรเทาฝันร้ายได้ คุณจำเป็นต้องปรึกษาแพทย์เพื่อคิดคำนวณทางเลือกด้านการบำบัดซึ่งดีที่สุดสำหรับคุณ การกินอาหารก่อนนอนอาจกระตุ้นให้เกิดฝันร้ายได้ เพราะอาหารเร่งการเปลี่ยนแปลงทางเคมีภายในร่างกาย และส่งสัญญาณไปยังสมองให้กระฉับกระเฉงมากขึ้นด้วย จึงเป็นความคิดที่ดีหากจะตัดอาหารว่างก่อนนอนทิ้ง โดยเฉพาะอย่างยิ่งอาหารว่างที่อุดมไปด้วยน้ำตาล ความเครียดอาจเป็นสาเหตุของฝันร้าย ดังนั้น ตลอดทั้งวัน คุณจึงสมควรหาเวลาผ่อนคลายบ้าง และมุ่งจะเข้านอนด้วยจิตใจที่แจ่มใสและสงบ  ทั้งโยคะและการทำสมาธิต่างเป็นกิจกรรมที่ดีสำหรับบรรเทาความเครียด และทำให้สมองแจ่มใส คุณสมควรพิจารณาว่าจะสมัครเรียน หรือปฏิบัติเองง่ายๆ เพียงไม่กี่นาที/วัน อย่างสะดวกสบายที่บ้านของคุณเอง กิจกรรมอื่นๆ เช่น  อ่านหนังสือ ถักนิตติ้ง  วิ่ง หรือเพียงแค่ใช้เวลากับครอบครัวและคนที่คุณรักให้มากขึ้น สามารถช่วยบรรเทาความเครียดได้เช่นเดียวกัน อาบน้ำร้อนก่อนนอนช่วยให้คลายเครียดได้ หลังจากเผชิญกับความเครียดต่างๆ มาทั้งวัน  และทำให้คุณรู้สึกสงบขึ้นและผ่อนคลายมากขึ้นด้วย ยาบางชนิดอาจเพิ่มความน่าจะเป็นที่คุณจะฝันร้าย จึงสมควรปรึกษาแพทย์ หากคุณรู้สึกว่าเรื่องนี้อาจเป็นปัญหาหนึ่งสำหรับคุณ  มีอยู่บ่อยๆ ที่ยาคลายเครียดและยารักษาโรคความดันโลหิตบางชนิดเป็นสาเหตุที่ทำให้ฝันร้าย  คุณสมควรปรึกษากับแพทย์เพื่อขอให้เปลี่ยนไปใช้ยาขนานอื่นแทน มีบางครั้งที่การเปลี่ยนปริมาณยา หรือการยกเลิกการใช้ยาเป็นพิเศษบางขนาน อาจทำให้เกิดฝันร้ายได้ ซึ่งในกรณีเช่นนั้น ฝันร้ายอาจทุเลาลงได้เมื่อร่างกายของคุณปรับตัวได้แล้ว ฝันร้ายอาจทำให้นอนไม่พอ และการนอนไม่พอก็ทำให้เกิดฝันร้ายได้เช่นเดียวกัน ดังนั้น การดำเนินการตามขั้นตอนต่างๆ เพื่อปรับปรุงคุณภาพการนอนของคุณอาจช่วยป้องกันฝันร้ายได้    สร้างสภาพแวดล้อมที่ผ่อนคลายในห้องนอนของคุณ ดูแลให้ห้องนอนสะอาดและเป็นระเบียบเรียบร้อย ทำให้แน่ใจว่าห้องมืดพอ และหลีกเลี่ยงอุณหภูมิที่ร้อนหรือเย็นเกินไป ทำให้แน่ใจว่าเตียงนอนของคุณสบายมากพอ ใช้เครื่องทำเสียงกลบเสียงรบกวน เพื่อสกัดเสียงที่ไม่ต้องการใดๆ  และสงวนห้องนอนของคุณไว้เฉพาะสำหรับการนอนหลับเท่านั้น การทำงานในห้องนอนอาจทำให้คุณเชื่อมโยงห้องนอนกับความเครียดได้  ออกกำลังกายให้มากขึ้น  การทำให้ตัวเองเหน็ดเหนื่อยด้วยการบริหารร่างกาย เป็นวิธีดีมากที่จะปรับปรุงการนอนของคุณ หากิจกรรมที่คุณชอบทำ ไม่ว่าจะเป็นการวิ่ง การฝึกความแข็งแกร่ง การเต้นรำ การพายเรือหรือการไต่หน้าผา และสมควรออกกำลังกาย 3-5 ครั้งต่อสัปดาห์  จัดตารางให้ออกกำลังในช่วงเช้าหากทำได้ ขอเพียงแค่อย่าออกกำลังกายในทันทีก่อนนอน  เพราะจะทำให้ตื่นเต้นเกินกว่าจะหลับได้ลง  ลดปริมาณการบริโภคคาเฟอีน แอลกอฮอล์ และนิโคตินของคุณลง  สารเหล่านี้สามารถรบกวนการนอนของคุณได้ การงดเสพย์หรืออย่างน้อยก็ลดปริมาณลงจึงเป็นความคิดที่ดี ขอให้พยายามหลีกเลี่ยง ไม่ดื่ม สูบ หรือเสพย์คาเฟอีนอย่างน้อย 3-4 ชั่วโมงก่อนเวลานอนด้วย การบำบัดด้วยวิธีจินตนาการเป็นชนิดหนึ่งของการบำบัดแบบปรับเปลี่ยนความคิด ซึ่งพบว่ามีประสิทธิภาพมากในการลดฝันร้ายในผู้ป่วย จากความเครียดภายหลังเกิดเหตุการณ์สะเทือนใจ และผู้ป่วยผู้เป็นโรคนอนไม่หลับ  ในการบำบัดด้วยวิธีจินตนาการนั้น ผู้ป่วยจะได้รับการสนับสนุนให้ใช้จินตนาการ  เปลี่ยนแปลงตอนจบของฝันร้าย-ให้เปลี่ยนเป็นความฝันที่น่าอภิรมย์มากขึ้น หรือมีผลลัพธ์ที่น่าพึงพอใจมากขึ้น -ในระหว่างที่พวกเขายังตื่นอยู่  ตัวอย่างเช่น หากคุณกำลังฝันว่ากำลังถูกไล่ล่า คุณอาจจินตนาการว่ามีสัตว์ประหลาดกำลังตามล่าคุณอยู่ และเมื่อสัตว์ประหลาดจับตัวคุณได้ ให้สัตว์ประหลาดพูดว่า “โป้ง" แล้วปรากฏว่าคุณกำลังเล่นโป้งแปะ การละเล่นแต่โบราณของเด็กไทยอยู่จริงๆ หากคุณกำลังฝันว่ากำลังร่วงหล่น คุณอาจจินตนาการว่าร่มชูชีพกางออกและช่วยชีวิตคุณไว้   บางครั้งการบำบัดด้วยวิธีจินตนาการนี้จะเป็นเพียงการพูดออกมา แต่ในบางครั้ง ผู้บำบัดอาจขอให้คนไข้เขียนบรรยาย วาดภาพหรือระบายสีแสดงตอนจบของฝันร้ายของพวกเขาที่ได้เปลี่ยนไปแล้วด้วย
ตระหนักว่าเป็นเรื่องค่อนข้างปกติที่จะฝันร้ายในวัยผู้ใหญ่. เข้าใจความแตกต่างระหว่างฝันร้ายกับละเมอฝันผวา. เข้าใจว่าฝันร้ายอาจเป็นอาการของปัญหาที่ใหญ่กว่า. ค้นหาสถานที่ๆ ซึ่งเป็นสุขสักแห่งหนึ่ง. คิดถึงความคิดที่มีสุข. พูดคุยกับใครบางคนเรื่องความฝัน. พยายามควบคุมฝันร้ายของคุณ. ผ่อนคลาย. บำบัดความผิดปกติใดๆ ที่ซุกซ่อนอยู่. หลีกเลี่ยงการกินอาหารก่อนเข้านอน. ลดความเครียด. ปรึกษาแพทย์ของคุณเรื่องยาใดๆ ที่คุณกำลังกินอยู่. ปรับปรุงการนอนหลับของคุณ. ทดลองรับการบำบัดด้วยวิธีจินตนาการ.
https://www.wikihow.com/Stop-Having-Nightmares https://www.wikihow.com/Stop-Having-Nightmares https://www.wikihow.com/Stop-Having-Nightmares
Understanding Nightmares Encouraging Pleasant Dreams Preventing Nightmares